title: Frikorneg gwenn
text: Ar frikorneg gwenn (Ceratotherium simum) zo ur bronneg geotdebrer eus Afrika. Ar spesad nemetañ eo er genad Ceratotherium.
  
  Doareoù pennañ
  Emañ ar frikorneg gwenn e-touez al loened brasañ a vev war an douar. Etre 1,5 ha 4 zonenn a bouez eo. War-dro 3 - 4 m eo hirder e gorf, gant ul lost 50-70 cm. Etre 1,50 m ha 1,90 m ouzh an draen eo. Brasoc'h eo ar par eget ar barez.
  
  Gris-sklaer pe arvelen eo e liv. Blev skars zo amañ-ahont war e gorf, war beg e lost hag e zivskouarn hir.
  
  Daou gorn zo war e fas [ar c'horn a-raok eo an hini hirañ (betek 1,50 m)] hag ur bos a c'hell bezañ war e gilpenn.
  
  Gouennañ
  Ar gouennañ a c'hoarvez dreist-holl e-kerzh an hañv hag an diskar-amzer. D'ar mare-se e chom ar par gant ur barez e-pad div pe deir sizhun. An dougen a bad 16 miz ha ganet e vez ar menn nemetañ, 50 kg a bouez, a chom gant e vamm e-pad 2 pe 3 bloaz. 
  
  Ar barez a dizh hec'h oad gour da 6 vloaz hag ar par da 10 - 12 vloaz.
  
  Emzalc'h
  Merkañ a ra e diriad gant kaoc'h ha troazh hag en ur zistrujañ plant gant e gerniel. Dre vras n'eo ket feuls ar frikorneg gwenn ha n'a ket da dagañ spesadoù all.
  
  Kouronkañ a ra er fank evit distanañ ha skarzhañ arvevaded.
  
  Isspesadoù
  Daou isspesad zo :
   Frikorneg gwenn ar c'hreisteiz (Ceratotherium s. simum)
   Frikorneg gwenn an hanternoz (Ceratotherium s. cottoni)
  
  Loened Afrika ar Reter
  Loened Afrika ar Su
  Perissodactyla